ཐ་སྙད་ཀྱི་སྐོར་ནས་ཡུལ་སྐད་སོ་སོའི་ཐ་སྙད་སྤྱོད་སྒོ་ཆེ་བ་དག་འཚོལ་སྡུད་བྱས་ཏེ་སྤྱི་སྐད་དུ་བཀོལ་དགོས།འདི་ལ་འུ་ཅག་གི་བློ་སྒོ་འབྱེད་ནུས་པའི་དཔེ་རན་པོ་གཅིག་འདྲེན་རྒྱུ་ཡོད་དེ།ད་ལྟའི་ཀྲུང་གོའི་སྐམ་སར་སྤྱོད་པའི་རྒྱ་སྐད་དང་ཐེ་ཝན་དུ་སྤྱོད་པའི་རྒྱ་སྐད་གཉིས་བསྡུར་ཚེ།སྐམ་སའི་རྒྱའི་སྐད་ཡིག་ནི་སྐད་ཆ་བཤད་སྟངས་དང་ཐ་སྙད་གཉིས་ཀྱི་ཆ་ནས་ཐེ་ཝན་ལས་ཕུན་སུམ་ཚོགས་པོ་ཆགས་ཡོད།དེའི་རྒྱུ་མཚན་ཡང་སྤྱི་སྐད་གཏན་འཁེལ་བྱེད་པའི་གོ་རིམ་ཁྲོད།སྐམ་སའི་བརྡ་སྤྲོད་ཞིབ་འཇུག་པ་ཚོས་ཡུལ་སྐད་སོ་སོའི་ཐ་སྙད་སྤྱོད་སྒོ་ཆེ་བ་དག་འཚོལ་སྡུད་བྱས་ཏེ་སྤྱི་སྐད་དུ་སྤྱད་པས་ཡིན་པ་དང་།ཐེ་ཝན་དུ་སྔར་དཔེ་དེབ་ཏུ་འཁོད་པ་གཙོར་བཟུང་ཏེ་ཡུལ་སྐད་ལ་དོ་སྣང་ཆེར་མ་བྱས་པས་སྐད་ཆ་ལབ་སྟངས་དང་ཐ་སྙད་གསར་བ་མང་པོ་བྱུང་མེད་པས་རེད།བརྒྱ་བཤད་ཚིག་གི་རྩ་བར།སྤྱི་སྐད་ཟེར་དུས་རབ་རིབ་ཙམ་གྱིས་མི་ཡོང་བར་སྒྲ་གདངས་དང་བརྡ་སྤྲོད།ཐ་སྙད་བཅས་ཚན་ལྡན་གཏན་འཁེལ་ཞིག་དགོས་མོད།སྤྱི་སྐད་གཏན་ཆགས་པ་ཞིག་མ་བྱུང་བར་དུ་གོང་དུ་སྨྲས་ཟིན་པའི་སྤྱི་སྐད་ཀྱི་བརྗོད་སྲོལ་དང་སྤྱོད་སྟངས་ལྟར་སྤྱི་སྐད་རྩོམ་རིག་ལ་འབད་དགོས་པ་ཡིན།ནམ་ཞིག་སྤྱི་སྐད་ལ་གདངས་འདི་དག་དང་བརྗོད་སྲོལ་འདི།ཐ་སྙད་དེ་སྔར་ཡུལ་སྐད་བྱེ་བྲག་པ་ཡིན་ཡང་ད་ལྟ་སྤྱི་སྐད་དུ་སྤྱོད་ཅེས་པ་ཞིག་བྱུང་ཚེ།དེ་དུས་སྤྱི་སྐད་ཚད་ལྡན་ཞིག་ངང་གིས་བྱུང་བ་ཡིན།